Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για τα όργανα μετρήσεων"

(2001/C 139/02)

Στις 9 Οκτωβρίου 2000, και σύμφωνα με το άρθρο 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 7 Φεβρουαρίου 2001, με βάση εισηγητική έκθεση του κ. Donovan.

Κατά την 379η σύνοδο ολομέλειάς της, της 28ης Φεβρουαρίου 2001, η Οικονομική και Κοινωνική Επιτροπή υιοθέτησε, με 112 ψήφους υπέρ και 1 κατά, την ακόλουθη γνωμοδότηση.

1. Εισαγωγή

1.1. Με την πρόταση της Επιτροπής ορίζεται μια νέα δομή για την εναρμόνιση της νομοθεσίας των κρατών μελών σχετικά με ορισμένα είδη οργάνων μέτρησης.

1.2. Η Κοινότητα έχει ήδη θεσπίσει νομοθεσία για τα όργανα μέτρησης η οποία, όμως, είναι πλέον παρωχημένη λόγω της τεχνολογικής εξέλιξης. Επίσης, είναι δύσκολο να εκσυγχρονιστεί στα πλαίσια της ισχύουσας νομοθετικής διάρθρωσης, η οποία είναι κοινώς γνωστή ως "παλαιά προσέγγιση" [οδηγία πλαίσιο 71/316/ΕΟΚ(1)]. Η νέα πρόταση στηρίζεται στις αρχές της νέας προσέγγισης της τεχνικής εναρμόνισης και των προτύπων(2) και της καθολικής προσέγγισης του θέματος της αξιολόγησης της πιστότητας και τους κανόνες επίθεσης και χρήσης της σήμανσης πιστότητας(3). Το προτεινόμενο καθεστώς οδηγεί στην επίθεση της σήμανσης "CE" και της πρόσθετης μετρολογίας(4) στα όργανα που συμμορφώνονται με τις διατάξεις του.

1.3. Στο φάσμα των οργάνων που καλύπτονται από την πρόταση περιλαμβάνονται τα περισσότερα όργανα μέτρησης προϊόντων επιχειρήσεων κοινής ωφελείας όπως ύδατα, θερμότητα, φυσικό αέριο, ηλεκτρισμός καθώς και αντλίες καυσίμων, όργανα μέτρησης βάρους και μήκους, δοχεία πόσεως και ταξίμετρα. Το αποτέλεσμα θα είναι η ανάκληση του μεγαλύτερου μέρους των ισχυουσών από τη δεκαετία του 1970 οδηγιών για τα όργανα μέτρησης (11 οδηγίες και οι τροποποιήσεις τους). Στην πρόταση περιλαμβάνεται, επίσης, και μια σειρά νέων οργάνων που δεν καλύπτονταν προηγουμένως από την κοινοτική νομοθεσία, προκειμένου να ικανοποιηθούν οι αυξανόμενες ανάγκες των κρατών μελών για τη ρύθμιση του θέματος των οργάνων μέτρησης όπως, π.χ., συσκευές ανάλυσης καυσαερίων και μετρητές οινοπνεύματος αναπνοής.

2. Γενικές παρατηρήσεις

2.1. Η ΟΚΕ επιδοκιμάζει την πρόταση της Επιτροπής η οποία έχει ως στόχο να ενισχύσει το υψηλό επίπεδο προστασίας των καταναλωτών που εξασφαλίζουν ήδη οι νόμοι των κρατών μελών και να επιτρέψει την ελεύθερη κυκλοφορία οργάνων μέτρησης που υπόκεινται σε νόμιμους ελέγχους.

2.2. Η εμπιστοσύνη των καταναλωτών, των εμπόρων, και των κρατικών υπηρεσιών, η οποία επηρεάζεται από τα αποτελέσματα μετρήσεων, πρέπει να εξασφαλιστεί με τη θέσπιση ενός αξιόπιστου και αυστηρού κοινοτικού καθεστώτος το οποίο θα διασφαλίζει το υψηλότερο δυνατό επίπεδο προστασίας. Η ΟΚΕ σημειώνει ότι η παρούσα πρόταση, μαζί με την οδηγία για τις μονάδες μέτρησης 80/181/ΕΟΚ(5), όπως τροποποιήθηκε το 1999(6), ενισχύει την εμπιστοσύνη αυτή.

2.3. Η ΟΚΕ σημειώνει ότι πρέπει να θεωρείται απίθανο ότι η πρόταση θα έχει σαφή αντίκτυπο στους καταναλωτές δεδομένου ότι όλα τα είδη οργάνων μέτρησης υπόκεινται ήδη στη νομοθεσία ενός ή περισσοτέρων κρατών μελών.

2.4. Ωστόσο, η ΟΚΕ παρατηρεί ότι η τροποποίηση των διαδικασιών αξιολόγησης θα επηρεάσει τους καταναλωτές και τους κατασκευαστές. Μπορεί να αναμένεται ότι θα υπάρξει μείωση των δαπανών στις οποίες υποβάλλονται οι κατασκευαστές για αξιολογήσεις πολλαπλής συμμόρφωσης, η συντριπτική πλειοψηφία των οποίων διεξάγεται από τρίτους.

2.4.1. Η ΟΚΕ επιδοκιμάζει τη διεύρυνση της επιλογής μεθόδων για την αξιολόγηση της συμμόρφωσης επειδή έτσι θα περιοριστούν περαιτέρω οι καθυστερήσεις μεταξύ σχεδιασμού, παραγωγής, και εμπορίας των οργάνων. Οι χρήστες θα πρέπει, επίσης, να ωφεληθούν από το ευρύτερο φάσμα και την διαθεσιμότητα οργάνων ως αποτέλεσμα της ενιαίας αγοράς.

2.5. Η ΟΚΕ επιδοκιμάζει, επίσης, τα σχόλια των κατασκευαστών για τις θετικές πτυχές του διαχωρισμού των βασικών απαιτήσεων (που θα οριστούν στη νομοθεσία) από την επίδοση και τις τεχνικές προδιαγραφές (που θα περιλαμβάνονται σε πρότυπα ή σε κανονιστικά κείμενα) ο οποίος θα προαγάγει την τεχνολογική καινοτομία.

2.6. Η ΟΚΕ τονίζει πως είναι σημαντικό να διασφαλιστεί ότι το ειδικό έγγραφο με τα παραρτήματα δεν θα είναι τόσο λεπτομερές ώστε να αποτρέπει την τεχνική καινοτομία.

3. Ειδικές παρατηρήσεις

3.1. Η ΟΚΕ διαπιστώνει με ικανοποίηση ότι η πρόταση έχει καθολικό χαρακτήρα διότι δεν εφαρμόζεται άλλο νομοθετικό καθεστώς επιτρέποντας ταυτόχρονα στα κράτη μέλη να αποφασίζουν εάν ο έλεγχος ενός ειδικού οργάνου σχετίζεται με την επικράτειά τους.

3.2. Η ΟΚΕ επιθυμεί να επιστήσει την προσοχή της Επιτροπής στην ανάγκη στενής συνεργασίας με τις ΧΚΑΕ ώστε να επιτραπεί και σ' αυτές τις χώρες να επιταχύνουν τις προσπάθειές τους και να είναι εγκαίρως έτοιμες να αναλάβουν τις ευθύνες που απορρέουν από την παρούσα πρόταση.

3.3. Η ΟΚΕ υποστηρίζει τη συνεργασία των κρατών μελών με οργανισμούς όπως ο ΔΟΝΜ(7) (Διεθνής Οργανισμός Νόμιμης Μετρολογίας) και Welmec(8) (Ευρωπαϊκή Συνεργασία στη Νόμιμη Μετρολογία).

4. Συμπέρασμα

4.1. Η ΟΚΕ επικροτεί την πρόταση της Επιτροπής την οποία θεωρεί πολύ αναγκαία και επίκαιρη δεδομένου ότι διασφαλίζει υψηλότερη προστασία των αποτελεσμάτων μετρήσεων στην Κοινότητα.

4.2. Η ΟΚΕ ζητά από την Επιτροπή να την τηρεί ενήμερη για την πορεία της εφαρμογής της οδηγίας.

Βρυξέλλες, 28 Φεβρουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Οδηγία 71/316/ΕΟΚ της 26ης Ιουλίου 1971, ΕΕ L 202 της 6.9.1971, σ. 1.

(2) Ψήφισμα του Συμβουλίου της 7ης Μαΐου 1985.

(3) Απόφαση του Συμβουλίου 93/465/ΕΟΚ, της 22ας Ιουλίου 1993, ΕΕ L 220 της 30.8.1993, σ. 23.

(4) Συμμόρφωση με τη μετρολογία (άρθρο 13, παράγραφος 2).

(5) Οδηγία 80/181/ΕΟΚ της 20ης Δεκεμβρίου 1979, ΕΕ L 39 της 15.2.1980, σ. 40.

(6) Οδηγία 1999/103/ΕΟΚ της 24ης Ιανουαρίου 1999, ΕΕ L 34 της 9.2.2000, σ. 17.

(7) Ο ΔΟΝΜ είναι μια διακυβερνητική οργάνωση που ιδρύθηκε το 1955 με στόχο την εναρμόνιση των κανόνων που εφαρμόζονται από τα μέλη της. Στο ΔΟΝΜ έχουν προσχωρήσει πλήρως ή ως συνδεδεμένα μέλη όλα τα κράτη της ΕΕ, οι χώρες ΕΖΕΣ και οι περισσότερες χώρες της Κεντρικής και της Ανατολικής Ευρώπης.

(8) Η Welmec είναι ο φορέας συνεργασίας των υπηρεσιών νόμιμης μετρολογίας των χωρών της ΕΕ και της ΕΖΕΣ, με συνδεδεμένα μέλη από τις ΧΚΑΕ.